Jy kan brand met pakkie skyfies stig, bevind navorsing | Netwerk24
Deur Christiaan du Plessis 09 Oktober 2019 08:20
’n Gewone pakkie skyfies wat jy in die winkel koop, is ’n uitstekende versnelmiddel wat deur brandstigters gebruik kan word, toon nuwe navorsing.
Forensiese deskundiges soek gewoonlik na tekens van versnellers soos petrol wanneer hulle ’n brand ondersoek, terwyl ’n brandstigter met ’n pakkie skyfies letterlik hierdie bewyse kan wegbrand.
Navorsers aan die Greenwich-Universiteit in Londen het toetse gedoen en bevind dat ’n vol pakkie skyfies wat aan die brand gesteek word ’n motor se sitplek binne omtrent drie en ’n half minute kan laat vlamvat.
Brandbestryders het glo by die universiteit gaan aanklop nadat hulle met kollegas in korrektiewe dienste gepraat het wat bekend is met hierdie tegniek.
Luidens ’n verklaring van die universiteit was selfs brandbestryders verstom met die toetsuitslae. Hoewel die toetse op motorsitplekke gedoen is, sê navorsers dat meubels soos banke ook sal vlamvat.
Linda Brownlow, die universiteit se forensiese hoof, sê brandstigters sal moontlik makliker wegkom deur skyfies te gebruik as ander versnellers soos petrol.
“Iemand wat ’n brand wil stig en ’n kan petrol by hom het, staan uit. Niemand gaan twee keer kyk na iemand met ’n pakkie skyfies nie, en boonop vernietig die bewysstuk homself. Dit kan die brand maklik na ’n ongeluk laat lyk,” sê Brownlow.
Iemand wat ’n brand wil stig en ’n kan petrol by hom het, staan uit. Niemand gaan twee keer kyk na iemand met ’n pakkie skyfies nie, en boonop vernietig die bewysstuk homself. Dit kan die brand maklik na ’n ongeluk laat lyk.
Omdat dit ’n rukkie neem voordat die skyfies ander voorwerpe laat vlamvat, is dit oorgenoeg tyd vir die brandstigter om hom uit die voete te maak, sê Brownlow.
Sy sê skyfies “voer” die vlamme omdat dit vetterig is en baie kalorieë bevat.
Die student Emily Duffin het glo met die navorsing begin as deel van haar finalejaarprojek in forensiese wetenskap en kriminologie. Sy het verskeie toetse gedoen wat belowende uitslae opgelewer het.
Die toetse is toe later op ’n groter skaal gedoen.
“Met betrekking tot kalorieë was daar min verskil in die toetse. Die verskillende soorte skyfies het almal aan die brand geslaan en die vlamme was sterk genoeg om die sitplekke aan die brand te steek. Die brandbestryders het verwag dat die vlamme sou doodgaan voordat die sitplek sou vlamvat. Hulle was verstom,” sê sy.
Die volgende stap in die navorsing is om te bepaal of ’n pakkie skyfies wat gegooi word ook lank genoeg aan die brand sal bly om ’n brand te veroorsaak, sê Brownlow.
Meer oor: Brandstigting
KYK: Brandstigting vermoed toe voer vir N-Kaap uitbrand